Man vas wat klippe op JHB-hoofweg gooiŉ Man is Maandag in hegtenis geneem nadat hy klippe gegooi het na sewe voertuie, wat op die N1-snelweg in Johannesburg gery het. Kapt. Lydia Dikolomela, ŉ woordvoerder van die Gautengse polisie, het gesê die 30-jarige man is omstreeks 09:40 in Florida in hegtenis geneem. “Toe ŉ metropolisiebeampte hom wou aankeer, het die verdagte die beampte en sy voertuig met klippe bestook,” het Dikolomela gesê. “Die beampte het nog polisiebeamptes ontbied, waarna die man uiteindelik vasgetrek is.” Die man word aangekla van opsetlike saakbeskadiging en gaan na verwagting Dinsdag in die Roodepoort-landdroshof verskyn.